Ауылға Нуғай даруғаһы Меркет-Мең улусы башҡорттарының аҫаба ерҙәрендә 1746 йылда төҙөлгән керҙәшлек килешеүе буйынса (1758 йылда теркәлгән) яһаҡлы татарҙар (һуңынан улар типтәрҙәр ҡатламына күскән) нигеҙ һала. Ауырғазы йылғаһы буйындағы 1-се Атйетәр ауылы Кешәнне тип атала. XX быуат башында ул 208 йорттан тора, унда 613 ир-ат һәм 629 ҡатын-ҡыҙ йәшәй. Улар — татарҙарҙан типтәрҙәр. Игенселек, малсылыҡ, урман кәсептәре менән шөғөлләнгәндәр. Мәсет, училище булған. 1906 йылда мәсет, мәҙрәсә, 2 һыу тирмәне, бакалея кибете теркәлгән.